text: [{"text_idx": "#000000", "text": "Leitar tu\u0301 eftir Nudlavirkinum, try\u0301st her"}, {"text_idx": "#000001", "text": "Veri\u00f0 go\u0301\u00f0 vi\u00f0 hv\u00f8r annan, og lu\u0301gvi\u00f0 minni\nThere is a time, there is a place"}, {"text_idx": "#000002", "text": "vi\u00f0merkingarMest lisnu nudlarnir i\u0301 2014 - NUDLAR on Ein gongutu\u0301r vi\u00f0 sjo\u0301varma\u0301lanMest lisnu nudlarnir i\u0301 2014 - NUDLAR on Eg havi a\u0301lit a\u0301 f\u00f8royingumMest lisnu nudlarnir i\u0301 2014 - NUDLAR on S\u00f8gan um MC-Ha\u0301r \u2013 Fyrstu a\u0301riniMest lisnu nudlarnir i\u0301 2014 - NUDLAR on Lisbeth er ordiligt fo\u0301lkMest lisnu nudlarnir i\u0301 2014 - NUDLAR on Vi\u00f0 Anthony i\u0301 oyrunum og Agga i\u0301 huganum"}, {"text_idx": "#000004", "text": "Umm\u00e6li\u00f0 av to\u0301nleiki og tilt\u00f8kum annars"}, {"text_idx": "#000005", "text": "There is a time, there is a place"}, {"text_idx": "#000006", "text": "Kanska mest irriterandi konsert, i\u00f0 eg havi veri\u00f0 a\u0301, ta\u00f0 er kenslan, i\u00f0 eg siti vi\u00f0 eftir at hava uppliva\u00f0 Quinquis og Yann Tiersen i\u0301 Sirkus i\u0301 gja\u0301rkv\u00f8ldi\u00f0."}, {"text_idx": "#000007", "text": "Hetta var absolutt ikki versta konsertin, i\u00f0 eg havi uppliva\u00f0 og h\u00e6ddarpunktini vo\u0301ru h\u00f8g. Heldur er ta\u00f0 kenslan av, at hetta kundi havt veri\u00f0 so no\u0301gv betri, i\u00f0 ger ta\u00f0 so irriterandi, ja, faktiskt fucking irriterandi."}, {"text_idx": "#000008", "text": "A\u0301 G!Festivalinum var kirkjukonsertin hja\u0301 Yann Tiersen samstundis sum Bri\u0301et sp\u00e6ldi a\u0301 sandinum. Ti\u0301 bleiv i\u0301slendska fj\u00f8llistakvinnan tikin framum (og levera\u00f0i eina framu\u0301r konsert). Men \u00f8ll tosa\u00f0u um Tiersen konsertina i\u0301 kirkjuni."}, {"text_idx": "#000009", "text": "Ta\u0301 eg sa\u0301, at Tiersen skuldi sp\u00e6la i\u0301 Sirkus, var eg skjo\u0301tur oman at keypa atgongumerki, sum skilst var\u00f0 konsertin u\u0301tseld eftir einum ti\u0301ma. Hetta er ikki so l\u00f8gi\u00f0, eftir s\u00f8gurnar um hvussu fra\u0301li\u0301k kirkjukonsertin var."}, {"text_idx": "#000011", "text": "Eg havi lurta naka\u00f0 eftir hennara to\u0301nleiki, men burturs\u00e6\u00f0 fra\u0301 mesta sp\u00e6lda lagnum Adkrog, hevur hon ikki sagt m\u00e6r naka\u00f0 sto\u0301rvegis."}, {"text_idx": "#000012", "text": "Quinquis hevur eitt vir\u00f0ingarvert og a\u0301hugavert ma\u0301lsligt projekt, i\u00f0 sny\u0301r seg um at fa\u0301a li\u0301v aftur i\u0301 bretanska ma\u0301li\u00f0, men to\u0301nleikaliga er stutt sagt nokkso fitt eftir a\u0301 ma\u0301l."}, {"text_idx": "#000013", "text": "Hennara to\u0301nleikur er sera listarligur (i\u0301 mangul av betri or\u00f0um) og arbei\u00f0ir vi\u00f0 fri\u00f0arligum ljo\u0301\u00f0universum, meditativt ofta, og i\u0301 mi\u0301nari metan r\u00e6ttiliga o\u0301a\u0301hugavert. Go\u0301\u00f0i lesari her kemur yvirskriftin inn: There is a time, there is a place."}, {"text_idx": "#000014", "text": "Eitt ti\u0301li\u0301kt fri\u00f0arligt univers riggar illa inni i\u0301 eini barr, enn verri i\u0301 eini barr, har fo\u0301lk mugu sita i\u0301 trappuni og onnur standa,(ta\u0301 skulu konsertir helst ikki vera yvir ein ti\u0301ma) og fyri at vera heilt erligur, so rigga\u00f0i ta\u00f0 als ikki i\u0301 eini barr, har ein bo\u0301lkur av sera larmandi monnum t\u00f8mdu no\u0301gvar \u00f8l i\u0301 ni\u00f0astu h\u00e6dd, og samsvarandi no\u0301gvar bl\u00f8\u00f0rur a\u0301 ovastu h\u00e6dd."}, {"text_idx": "#000015", "text": "Larmurin av ni\u00f0aru h\u00e6ddini var konstantur og o\u0301ro\u0301gva\u00f0i m\u00f8guleikan hja\u0301 okkum, i\u00f0 so\u0301tu i\u0301 aftara endanum av ru\u0301minum fyri at fa\u0301a nakra meditativa innliving i\u0301 to\u0301naheimin, trafikkurin upp og ni\u00f0ur gj\u00f8gnum trappurnar gj\u00f8rdi ta\u00f0 hopleyst."}, {"text_idx": "#000016", "text": "At to\u0301nleikurin var so l\u00f8gin, at man iva\u00f0ist i\u0301 hvat var tilvita\u00f0 og hvat var o\u0301tilvita, gj\u00f8rdi ta\u00f0 ikki betri. Sum ein seg\u00f0i utanfyri i\u0301 pausuni: \u201cHetta er so sneditt, at eg ikki veit, um ta\u00f0 er vi\u00f0 vilja, at hon syngur i\u0301 eini \u00f8\u00f0rum to\u0301na enn hon sp\u00e6lir\u201d"}, {"text_idx": "#000017", "text": "Tey allarflestu i\u0301 Sirkus vo\u0301ru komin fyri at lurta eftir Yann Tiersen, men hetta for\u00f0a\u00f0i ikki Quinquis at sp\u00e6la i\u0301 n\u00e6stan ein ti\u0301ma, hetta er b\u00e6\u00f0i for langt til h\u00f8li\u00f0, til h\u00f8vi\u00f0 og til hennara evnir."}, {"text_idx": "#000018", "text": "Eftir ein stuttan ste\u00f0g fo\u0301r Yann Tiersen a\u0301 pall, og her h\u00e6kka\u00f0i st\u00f8\u00f0i\u00f0 markant."}, {"text_idx": "#000020", "text": "Heilt einastandandi gott, og lagi\u00f0 \u201cHon leitar\u201d hja\u0301 Orku, fekk eina heilt ny\u0301ggja dimensio\u0301n i\u0301 mi\u0301num hugaheimi. Jens L. Thomsen er eins og Tiersen eitt unikum, og saman vo\u0301ru teir framu\u0301r. Men h\u00e6ddarpunktini vo\u0301ru fleiri, ikki minst endin, ta\u0301 Yann Tiersen veruliga gekk amokk vi\u00f0 no\u0301gva elektronikkinum."}, {"text_idx": "#000021", "text": "Eg ma\u0301 nevna teir ba\u0301\u00f0ar Ka\u0301ra Sverrisson og O\u0301lav Ja\u0301kupsson, ta\u00f0 er heilt fantastiskt, at vit eiga ti\u0301li\u0301kar r\u00f8ddir, so fantastiskir sangarar ba\u0301\u00f0ir."}, {"text_idx": "#000022", "text": "Onkur hev\u00f0i ennta\u0301 lati\u00f0 hur\u00f0ina aftur til larmin ni\u00f0ri\u00f0 undir, og nu\u0301 skuldi alt veri\u00f0 so gott!"}, {"text_idx": "#000023", "text": "Men nei, Tiersen hju\u0301nini h\u00f8vdu tiki\u00f0 b\u00f8rnini vi\u00f0. Tey vo\u0301ru saman vi\u00f0 barnagentuni a\u0301 ovastu h\u00e6dd i\u0301 Sirkus, so ta\u0301 tey byrja\u00f0u at gerast o\u0301tolin, ti\u0301 hetta to\u0301k so langa ti\u0301\u00f0, so valdi barnagentan at tendra fyri teknifilmi \u2013 vi\u00f0 ljo\u0301\u00f0inum fulldr\u00f8n fra\u0301, hatta gj\u00f8rdist sostatt eitt ny\u0301tt konstant o\u0301ljo\u0301\u00f0 alla konsertina. Her noy\u00f0ist eg at venda aftur til yvirskriftina: There is a time, there is a place."}, {"text_idx": "#000024", "text": "Eg ivist ikki i\u0301, at tey sum so\u0301tu innast fingu eina go\u0301\u00f0a konsertuppliving, ikki minst seinna ti\u0301man, men har eg sat, var ta\u00f0 fucking irriterandi."}, {"text_idx": "#000025", "text": "Vit si\u0301ggjast aftur komandi G!"}, {"text_idx": "#000026", "text": "Enn eitt G! er fari\u00f0 afturum \u2013 hesin festivalurin er alti\u0301\u00f0 eitt h\u00e6ddarpunkt a\u0301 summarinum, og so var eisini i\u0301 a\u0301r."}, {"text_idx": "#000027", "text": "Leygardagurin var at hyggja til fyri meg ikki so \u00f8giliga a\u0301hugaverdur to\u0301nleikaliga. Ju\u0301, gamani\u0301 visti man, at Fatboy Slim uttan iva fo\u0301r at levera ein go\u0301\u00f0a DJ veitslu a\u0301 sandinum, og Hans Andrias er aftur t\u00f8kur vi\u00f0 ny\u0301ggjum tilfari, hesafer\u00f0 a\u0301 f\u00f8royskum, ti\u0301 kundi ta\u00f0 eisini gerast gott. Men perso\u0301nliga var eg mest spentur um Gretu Svabo Bech."}, {"text_idx": "#000028", "text": "Fo\u0301r Greta at kla\u0301ra at fylla sandin vi\u00f0 fo\u0301lki? Fo\u0301r hon at bera a\u0301 ma\u0301l? Fo\u0301r hon at fa\u0301a fatur i\u0301 a\u0301hoyrarunum? Skapa ney\u00f0uga sambandi og stemningin?"}, {"text_idx": "#000029", "text": "Greta hevur i\u0301 mun til hini f\u00f8roysku n\u00f8vnini a\u0301 skra\u0301nni vi\u00f0 \u201cRaise your Weapon\u201d, eitt multimillio\u0301na hitt at du\u0301va uppa\u0301. Eitt lag, i\u00f0 ennta\u0301 var\u00f0 tilnevnt til ein Grammy."}, {"text_idx": "#000030", "text": "Men ta\u00f0 eru immervekk 9 a\u0301r si\u0301\u00f0an, at Greta hitta\u00f0i saman vi\u00f0 Deadmau5, og ofta hava konsertirnar seinastu a\u0301rini veri\u00f0 low key, og uttan bo\u0301lk. Ti\u0301 tyktist ta\u00f0 meira enn djarvt at seta hana a\u0301 sto\u0301ra pallin."}, {"text_idx": "#000031", "text": "At si\u0301ggja til, var eisini talan um eina katastrofala feilbo\u0301king, ta\u0301 konsertin byrja\u00f0i. Sera fa\u0301 fo\u0301lk vo\u0301ru a\u0301 sandinum, ney\u00f0uga atdra\u0301ttarmegin var opinbart ikki har."}, {"text_idx": "#000033", "text": "Hetta tyktist to\u0301 ikki at darva\u00f0 teimum a\u0301 pallinum. Tey bla\u0301stu eitt popshow av sera h\u00f8gum st\u00f8\u00f0i i\u0301 gongd, og ta\u00f0 vardi ikki leingi, so h\u00f8vdu tey drigi\u00f0 no\u0301gv fo\u0301lk oman a\u0301 sandin."}, {"text_idx": "#000034", "text": "Tey to\u0301ku avbjo\u0301\u00f0ingina og vunnu a\u0301 henni. Fo\u0301lk, i\u00f0 hev\u00f0i ivast bleiv drigi\u00f0 oman i\u0301 popveitsluna, og vit sluppu at uppliva eina langa r\u00f8\u00f0 av v\u00e6lskriva\u00f0um poppl\u00f8gum, m.a. omanfyri nevnda \u201cRaise your Weapon\u201d."}, {"text_idx": "#000035", "text": "Greta og v\u00e6lsp\u00e6landi bo\u0301lkurin levera\u00f0i eina av allar bestu framf\u00f8rslunum i\u0301 a\u0301r, og ta\u00f0 er eingin ivi um, at hetta er ta\u00f0 slagi\u00f0 av pallum, i\u00f0 Greta eigur at sp\u00e6la a\u0301."}, {"text_idx": "#000036", "text": "H\u00f8vu\u00f0snavni\u00f0 i\u0301 a\u0301r var uttan samanbering Fatboy Slim, og hann skuffa\u00f0i heldur ikki. Vit fingu eitt v\u00e6l komponera\u00f0 DJ show, vi\u00f0 orku og megi. Alt hekk v\u00e6l saman, ljo\u0301s, skermar, l\u00f8g og framf\u00f8rsla. Hesi DJ showini hava seinastu a\u0301rini tiki\u00f0 yvir festivalarnar, fyri gamlar menn sum meg, i\u00f0 elska rokkin, er ta\u00f0 n\u00e6stan hugstoytt, at sto\u0301ru rokkshowini ikki eru ta\u00f0 berandi a\u0301 festivalum longur. Men ta\u0301 man upplivir hvussu gott li\u0301v er i\u0301, ma\u0301 bara sta\u00f0festast, at hetta riggar, og ta\u00f0 rigga\u00f0i eisini hja\u0301 Fatboy Slim."}, {"text_idx": "#000037", "text": "Eitt pluss eitt, kann gott geva meira enn tvey"}, {"text_idx": "#000038", "text": "Sum alti\u0301\u00f0 a\u0301 G! so eru upplivingarnar no\u0301gvar og ymiskar."}, {"text_idx": "#000039", "text": "Eitt nu\u0301 var leygardagurin eitt studium i\u0301 hvussu tvi\u0301mansbo\u0301lkar kunnu rigga ella ikki. Eitt nu\u0301 var samanrenningin millum Hans Andrias vi\u00f0 sangi og kassagittara og Torleik Mortensen a\u0301 kontrabassi, r\u00e6ttiliga magisk. Teir komplementera\u00f0u hv\u00f8nn annan so o\u0301metaliga v\u00e6l, og fi\u0301nu l\u00f8gini hja\u0301 Hans Andriasi sto\u0301\u00f0u sterkari enn nakranti\u0301\u00f0. Ta\u00f0 ljo\u0301\u00f0a\u00f0i hamrandi v\u00e6l."}, {"text_idx": "#000040", "text": "Somulei\u00f0is fra\u0301li\u0301k var konsertin hja\u0301 sama Torleiki og Andreasi Tykj\u00e6r Restorff, ella Hettaher, i\u00f0 teir kalla seg. Saman skaptu teir ein sto\u0301rfingna ljo\u0301\u00f0mynd i\u0301 fjo\u0301sinum."}, {"text_idx": "#000041", "text": "Ta\u00f0 kennist o\u0301tru\u0301liga n\u00f8ktandi vi\u00f0 ti\u0301li\u0301kum go\u0301\u00f0um to\u0301nleikaupplivingum har tu\u0301 upplivir, at hetta er ju\u0301st tann r\u00e6tta samanrenningin millum to\u0301nleikarar. Ein annar bo\u0301lkur, i\u00f0 eisini royndi seg vi\u00f0 tveimum ljo\u0301\u00f0f\u00f8rum var enska duoin Ferris & Sylvester."}, {"text_idx": "#000042", "text": "Tvey ung fo\u0301lk, vi\u00f0 hv\u00f8r si\u0301num gittara. Eingin ivi um, at serliga bergtakandi r\u00f8ddin hja\u0301 songkvinnuni er go\u0301\u00f0 og nokk mest berandi elementi\u00f0 hja\u0301 teimum."}, {"text_idx": "#000043", "text": "Sparsommiliga instrumenteringin er teirra sti\u0301lur. Eg helt to\u0301 ikki, at hetta helt li\u0301ka v\u00e6l a\u0301 konsertpalli, sum a\u0301 uppt\u00f8ku. Me\u00f0an eg sto\u0301\u00f0 og lurta\u00f0i, so sakna\u00f0i eg ein bo\u0301lk at bakka tey upp, kom vi\u00f0 einum trummuleikara og einum tangentleikara, so kundi hetta veri\u00f0 ordiliga gott. Ti\u0301 me\u00f0an Hans Andrias og Torleik vi\u00f0 ti\u0301 minimalistiska megna\u00f0u at skapa ju\u0301st r\u00f8ttu ljo\u0301\u00f0myndina til si\u0301ni l\u00f8g, so kendist ta\u00f0 n\u00e6stan, sum um Ferris & Sylvester desperat royndu at kompensera fyri, at tey ikki h\u00f8vdu bo\u0301lk vi\u00f0 s\u00e6r. Teirra roynd tyktiskt at vera at skapa ein ljo\u0301\u00f0mynd, i\u00f0 lei\u00f0ir tankarnar til White Stripes, men me\u00f0an Jack White og Megan White meistra hetta, so kendist hetta meira sum ein roynd."}, {"text_idx": "#000044", "text": "Eg ma\u0301tti so eisini enn einafer\u00f0 sta\u00f0festa, at hip hop dugir okkurt, i\u00f0 hini ikki duga. Aftur leygardagin, var ta\u00f0 i\u0301slendskt hip hop, i\u00f0 fekk alt uppa\u0301 ko\u0301k. Emmsje Gauti megna\u00f0i veruliga at seta li\u0301v i\u0301, eins og Jo\u0301ipe\u0301 X Kro\u0301li gj\u00f8rdu fri\u0301ggjakv\u00f8ldi\u00f0, Noah Carter ho\u0301skv\u00f8ldi\u00f0 og UndirGrundin mikukv\u00f8ldi\u00f0. Gott at G! hevur lati\u00f0 skra\u0301nna upp fyri hip hop."}, {"text_idx": "#000045", "text": "G! l\u00e6rir og G! roynir"}, {"text_idx": "#000046", "text": "Har hendur so no\u0301gv a\u0301 G!, fyri n\u00f8krum a\u0301rum si\u0301\u00f0an, var maturin stutt sagt redsilsfullur, hetta to\u0301k man hond um, og saman vi\u00f0 Gist & Vist, i\u00f0 var sto\u0301ri matsyndarin, hevur man vent gongdini, so festivalgestir nu\u0301 kunnu velja millum alskyns lekkrar r\u00e6ttir, her ma\u0301 eg nevna Brioche burgaran, i\u00f0 var framu\u0301r go\u0301\u00f0ur, ta\u0301 eg royndi hann fri\u0301ggjakv\u00f8ldi\u00f0, og r\u00e6ttiliga go\u0301\u00f0ur, ta\u0301 eg fekk m\u00e6r ein afturat leygarkv\u00f8ldi\u00f0."}, {"text_idx": "#000047", "text": "Enn eitt fjo\u0301s var lati\u00f0 upp, og har var stu\u0301gvandi full drinks barr, og hinumegin vegin var Mikkeler vi\u00f0 ymsum betri \u00f8lum, enn t\u00e6r, i\u00f0 man fekk i\u0301 no\u0301gvu vanligu \u00f8lteltunum."}, {"text_idx": "#000048", "text": "Hetta er sama vi\u00f0 \u00f8llum ti\u0301 no\u0301gva, i\u00f0 hendur i\u0301 fjo\u0301sinum fra\u0301li\u0301k ting."}, {"text_idx": "#000049", "text": "I\u0301 a\u0301r gj\u00f8rdi G! so eisini eina roynd at apa eftir Summarfestivalinum, vi\u00f0 at leggja langar ste\u00f0gir inn millum konsertirnar. Hetta oy\u00f0ileg\u00f0i flowi\u00f0, og fekk i\u0301 \u00f8llum f\u00f8rum meg at ry\u0301ma heim fyri ti\u0301\u00f0, ti\u0301 eg ikki ti\u0301mi at standa i\u0301 reginum og bi\u0301\u00f0a. Men hetta havi eg longu blogga\u00f0 um."}, {"text_idx": "#000050", "text": "Forbanna\u00f0ir ste\u00f0gir og ein ukulele \u2013 annars fi\u0301nasta slag"}, {"text_idx": "#000051", "text": "Leygarmorgun \u2013 eg eri ny\u0301liga vakna\u00f0ur i\u0301 hu\u0301sunum vit hava la\u0301nt i\u0301 Fuglafir\u00f0i."}, {"text_idx": "#000052", "text": "Fyri meg er hetta 4. dagurin a\u0301 G!, i\u00f0 so sma\u0301tt byrjar."}, {"text_idx": "#000053", "text": "Nakrir tjaldarar vi\u00f0 meira enn vanligum a\u0301rr\u00e6\u00f0i, valdu at byrja festivalin vi\u00f0 eini konsert mikukv\u00f8ldi\u00f0, og ta\u0301 sonurin skuldi sp\u00e6la har, enda\u00f0i eg i\u0301 leiklutinum sum sjaf\u00f8r og roadie \u2013 hetta er ny\u0301ggi leikluturin."}, {"text_idx": "#000054", "text": "Sonurin heldur ta\u00f0 vera nokkso stuttligt, at me\u00f0an pa\u0301pin gongur vi\u00f0 si\u0301num keypta ljo\u0301sarey\u00f0a og hvi\u0301ta G! armbandi, so hevur hann fingi\u00f0 eitt svart og bla\u0301tt VIP armband."}, {"text_idx": "#000055", "text": "Ti\u0301\u00f0in er nokk komin, at eg skal venja meg vi\u00f0 hesa st\u00f8\u00f0una. Ti\u0301 um tit ikki vita ta\u00f0 enn, so er sonur mi\u0301n Marius heilt o\u0301luksa\u0301liga dugnaligur. Eg ivist ikki i\u0301, at komandi a\u0301r ver\u00f0ur li\u0301tli heimagj\u00f8rdi tjaldingarpallurin skiftur u\u0301t vi\u00f0 st\u00f8rru pallarnar a\u0301 G!."}, {"text_idx": "#000056", "text": "Ho\u0301ast ljo\u0301\u00f0umst\u00f8\u00f0urnar a\u0301 tjaldingar\u00f8kinum mikukv\u00f8ldi\u00f0 vo\u0301ru avbjo\u0301\u00f0andi og ta\u00f0 regna\u00f0i r\u00e6ttiliga illa, so fingu Marius og Jonas, i\u00f0 er hansara DJ, veruliga li\u0301v i\u0301 fj\u00f8ldina."}, {"text_idx": "#000057", "text": "Ta\u00f0 er nokk li\u0301til ivi um, at henda konsertin forpliktar, og at G! komandi a\u0301r mugu punga u\u0301t til eitt ordiligt annlegg, ti\u0301 gla\u00f0u tjaldingargestirnir hava nu\u0301 fingi\u00f0 smakkin fyri ti\u0301."}, {"text_idx": "#000058", "text": "Men ta\u00f0 fer ti\u0301\u00f0in at vi\u0301sa. Nu\u0301 er leygadagur og mj\u00f8rkin liggur enn ein dag argandi kring bygdina, og eg hugsi um hesar dagarnar, i\u00f0 eru farnir. Hv\u00f8r er G! kenslan i\u0301 a\u0301r?"}, {"text_idx": "#000060", "text": "Ikki avbjo\u0301\u00f0andi a\u0301 sama ha\u0301tt, sum ta\u0301 sandurin er li\u0301til, og man ikki veit, um sto\u0301ri pallur ver\u00f0ur avly\u0301stur."}, {"text_idx": "#000061", "text": "Men ein sto\u0301rur sandur ger ta\u00f0 trupult at savna eina no\u0301g sto\u0301ra mannamu\u0301gvu til at ta\u00f0 ordiliga ko\u0301kar. Ju\u0301 gamani\u0301 all stars konsertin, i\u00f0 lat pallin upp, Phlake og eisini Eiv\u00f8r savna\u00f0u no\u0301gv fo\u0301lk, men har gj\u00f8rdist ikki trongt uppa\u0301 tann go\u0301\u00f0a ma\u0301tan."}, {"text_idx": "#000062", "text": "So er betri li\u0301v i\u0301 a\u0301 sp\u00e6lipla\u0301ssinum, i\u00f0 aftur i\u0301 a\u0301r stendur fyri bestu konsertupplivilsunum."}, {"text_idx": "#000063", "text": "Eg fekk ti\u0301anverri bert um endan a\u0301 Jasmin konsertini, men ta\u00f0 eg hoyrdi var framu\u0301r gott. Eisini danska hip hop navni\u00f0 Noah Carter fekk sp\u00e6lipla\u0301ssi\u00f0 uppa\u0301 ko\u0301k, a\u0301 ein ha\u0301tt sum n\u00f8vnini a\u0301 sto\u0301ra pallinum mugu misunna honum."}, {"text_idx": "#000064", "text": "A\u0301lei\u00f0 somu kenslu fekk eg, ta\u0301 i\u0301slendsku rappararnir Jo\u0301pe\u0301 x Kro\u0301li vi\u00f0 bo\u0301lki skaptu villastu veitslu higartil a\u0301 sp\u00e6lipla\u0301ssinum."}, {"text_idx": "#000065", "text": "Men sp\u00e6lipla\u0301ssi\u00f0 dugir eisini onnur ting, t\u00e6r fri\u00f0arligu konsertirnar fyrr um dagin, har fo\u0301lk a\u0301 onkran ha\u0301tt bara situr og kemur fyri seg eftir dagin fyri, her ma\u0301 Marius Ziska nevnast fyri eina sera go\u0301\u00f0a framf\u00f8rslan."}, {"text_idx": "#000066", "text": "Eitt anna\u00f0 d\u00f8mi um ta\u00f0 fri\u00f0arliga var konsertin hja\u0301 Rebekku Petersen. Vi\u00f0 einum framu\u0301r go\u0301\u00f0um bo\u0301lki stilla\u00f0i stillf\u00f8ri sandingurin upp. Eg havi i\u0301 no\u0301gv a\u0301r veri\u00f0 fjeppari av Rebekku, hennara stillu l\u00f8g, \u00f8\u00f0rvi\u0301si\u00f0 tekstir og dragandi r\u00f8dd eru heilt serlig."}, {"text_idx": "#000067", "text": "Hon hevur uttan iva arbeitt no\u0301gv vi\u00f0 si\u0301num u\u0301ttrykki seinastu a\u0301rini, men ti\u0301anverri ikki bert til ta\u00f0 betra. Konsertin var (uttan iva heilt tilvita\u00f0) so fri\u00f0arlig og at eg enda\u00f0i vi\u00f0 at ke\u00f0a meg. Vit hava longu Leu Kampmann, D\u00f8gg No\u0301nsgjo\u0301gv og Elinborg Pa\u0301llsdo\u0301ttir, i\u00f0 sp\u00e6la hetta melankolska, og a\u0301 sto\u0301rum konsertpallum er ta\u00f0 ein alti\u0301\u00f0 ein avbjo\u0301\u00f0ing."}, {"text_idx": "#000068", "text": "Her kunnu Rebekka og allar hinar hyggja at Eiv\u00f8r og l\u00e6ra ein heilan ho\u0301p. Eiv\u00f8r hev\u00f0i eina o\u0301tru\u0301liga dynamiska, hugtakandi og gj\u00f8gnumf\u00f8rda framf\u00f8rslu a\u0301 sandinum. B\u00e6\u00f0i vi\u00f0 atliti til l\u00f8g, ljo\u0301\u00f0mynd, uppbygging av skra\u0301, dynamikk og alt ta\u00f0 visuella, so munnu vit sja\u0301ldan hava s\u00e6\u00f0 ein f\u00f8royskan bo\u0301lk, i\u00f0 er so gj\u00f8gnumf\u00f8rdum sum Eiv\u00f8r var i\u0301 gja\u0301r. Men ta\u00f0 hevur sanniliga eisini tiki\u00f0 Eiv\u00f8r no\u0301gv a\u0301r, at gerast so gj\u00f8gnumf\u00f8rd sum hon nu\u0301 er."}, {"text_idx": "#000069", "text": "Sprellimenninri i\u0301 Joe & The Shit Boys go\u0301vu eitt orkufult spark i\u0301 afturpartin til okkum \u00f8ll. Konsertin a\u0301 sp\u00e6lipla\u0301ssinum var b\u00e6\u00f0i herlig og stuttlig. Ta\u00f0 er torf\u00f8rt ikki, at hugsa um 200, ta\u0301 teir vo\u0301ru 20 a\u0301r yngri, ta\u0301 man hoyrir Joe & The Shit Boys. F\u00f8royski to\u0301nleikapallurin hevur t\u00f8rv a\u0301 hesum slagnum av bo\u0301lkum."}, {"text_idx": "#000070", "text": "Well, 4. dagurin byrjar nu\u0301. G! hevur higartil veri\u00f0 heilt ok. To\u0301 hevur eitt ny\u0301tt og sera ke\u00f0iligt ra\u0301k rakt festivalin i\u0301 a\u0301r."}, {"text_idx": "#000071", "text": "Ju\u0301st eins og vanligt er a\u0301 Summarfestivalinum, hevur G! i\u0301 a\u0301r valt at leggja langar ste\u00f0gir millum konsertirnar."}, {"text_idx": "#000072", "text": "Hetta er stutt sagt av helviti til. F\u00f8royska ve\u00f0ri\u00f0 er als ikki gott nokk, til at man skal ganga og ke\u00f0a seg millum konsertirnar, ta\u00f0 oy\u00f0ilieggur flowi\u00f0, og t.d. valdi eg at fara heim i\u0301 na\u0301tt, ta\u0301 ta\u00f0 fo\u0301r at regna, og ste\u00f0gurin millum Jo\u0301pe\u0301 x Kro\u0301li og Ty\u0301r var so langur."}, {"text_idx": "#000073", "text": "Vo\u0301nandi ver\u00f0ur hetta broytt aftur n\u00e6sta a\u0301r. G! tit a\u0301ttu altso ikki at apa eftir teimum ke\u00f0iligu ra\u0301kunum nor\u00f0ani\u0301fra\u0301."}, {"text_idx": "#000074", "text": "Vaksnir menn sp\u00e6la ikki ukulele"}, {"text_idx": "#000075", "text": "Sum sagt, eitt fi\u0301nt G! annars, men eitt li\u0301ti\u00f0 hjartasuff to\u0301. I\u0301 gja\u0301r var 3. dagur. nakrar \u00f8l vo\u0301ru farnar ni\u00f0urum ho\u0301skv\u00f8ldi\u00f0, uttan to\u0301 at naka\u00f0 vet av timburmonnum vi\u0301stu seg fri\u0301ggjamorgunin, altso ikki fyrr enn eg a\u0301 sp\u00e6lipla\u0301ssinum hoyrdi ny\u0301ggja bo\u0301lkin hja\u0301 Pa\u0301lli Brim, Lunacci & The Lunatics. Ljo\u0301\u00f0i\u00f0 av eini ukulele fekk timburmennirnar at vi\u0301sa si\u0301na ljo\u0301tu si\u0301\u00f0u."}, {"text_idx": "#000076", "text": "Harra Gu\u00f0 altso, eitt er at sma\u0301gentir og menn av Hawai, i\u00f0 viga 200 kilo, sp\u00e6la ukulele, men vaksnir vestevropeiskir menn mugu for tramin taka seg saman. Keyp ein gittar ella lat vera! Eingin ti\u0301mir at lurta eina heila konsert eftir einum grannvaksnum manni, i\u00f0 klimprar a\u0301 ta\u00f0 sum i\u0301 roynd og veru er eitt BR ljo\u0301\u00f0f\u00f8ri."}, {"text_idx": "#000077", "text": "At tu\u0301 onkursvegna slapst avsta\u00f0 vi\u00f0 ti\u0301 i\u0301 Danny & the Veetos, er ein vitnisbur\u00f0ur um, at l\u00f8gini hja\u0301 Danny & The Veetos vo\u0301ru sera sterk, og at Danny var ein frontfigurur i\u0301 serflokki."}, {"text_idx": "#000078", "text": "Nu\u0301 er 4. dagur, h\u00f8vu\u00f0snavni\u00f0 Fat Boy Slim er a\u0301 skra\u0301nni, og munnu vit ikki eisini fa\u0301a fleiri a\u00f0rar go\u0301\u00f0ar konsertupplivingar?"}, {"text_idx": "#000079", "text": "Fyri meg eru n\u00f8kur \u201cmust\u201d i\u0301 dag. Ein av okkara bestu popplagasmi\u00f0jum Greta Svabo Bech fer a\u0301 sto\u0301ra pall vi\u00f0 einum framu\u0301r go\u0301\u00f0um bo\u0301lki aftanfyri seg. Hetta hevur potentiali til at gerast ein tann besta konsertin i\u0301 F\u00f8royum i\u0301 a\u0301r."}, {"text_idx": "#000080", "text": "Eisini gle\u00f0i eg meg til Hans Andrias a\u0301 sp\u00e6lipla\u0301ssinum, og s\u00f8guna um G! i\u0301 fjo\u0301sinum. Eg ynski tykkum \u00f8llum ein framhaldandi go\u0301\u00f0an G!"}, {"text_idx": "#000081", "text": "Nu\u0301 u\u0301ttala\u00f0u eg og Marius okkum um Illtonkt i\u0301 sendingini Lyst i\u0301 gja\u0301r."}, {"text_idx": "#000082", "text": "Hetta var u\u0301tfra\u0301 framf\u00f8rslunum hja\u0301 Silvurdrongi og Allahn. Tv\u00e6r fi\u0301nar framf\u00f8rslur, i\u00f0 bygdu brandi\u00f0 Illtonkt, sum naka\u00f0 spennandi ny\u0301tt og gott."}, {"text_idx": "#000083", "text": "Men harra mi\u0301n gu\u00f0 altso, alt, sum hasir ba\u0301\u00f0ir bygdu upp, bleiv v\u00e6l og vir\u00f0iliga broti\u00f0 ni\u00f0ur i\u0301 gja\u0301r, ta\u0301 annar partur av Illtonkt kom u\u0301t. Fyrireikararnir a\u0301ttu veruliga at sett eitt li\u0301ti\u00f0 go\u0301\u00f0skukrav til tilfari\u00f0, i\u00f0 teir leggja u\u0301t. Mi\u0301ni nossir krupu ha\u0301lvavegna uppaftur i\u0301 kroppin, og eg havi gingi\u00f0 og hoppa allan dagin fyri at fa\u0301a tey ni\u00f0ur aftur."}, {"text_idx": "#000084", "text": "Ta\u00f0 var serliga Ba\u0301r\u00f0ur DC, i\u00f0 skara\u00f0i framu\u0301r i\u0301 si\u0301ni va\u0301naligheit i\u0301 hesum beint u\u0301t sagt elendiga partinum av Illtonkt."}, {"text_idx": "#000085", "text": "Fy for helviti sigi eg bara!"}, {"text_idx": "#000086", "text": "Ba\u0301r\u00f0ur hev\u00f0i so torf\u00f8rt vi\u00f0 at ri\u0301ma a\u0301 f\u00f8royskum, at minst 40% av or\u00f0unum vo\u0301ru u\u0301tlendsk, hansara artikulering var so ring, at man n\u00e6stan ikki skilti hann, og so hev\u00f0i hann bara tveir vinklar, i\u00f0 hann helt vera stuttligar \u201cHehe, eg havi mogga mammu ti\u0301ni\u201d og \u201cHehe, tu\u0301 ert b\u00f8ssi\u201d"}, {"text_idx": "#000088", "text": "Eg seg\u00f0i i\u0301 gja\u0301r, at eg helt meg vera for gamlan til at luttaka. Ba\u0301r\u00f0ur, sum er v\u00e6l yngri enn eg, vi\u0301sti veruliga hvussu gali\u00f0 ta\u00f0 kann ganga, ta\u0301 ein roynir at sp\u00e6la yngri enn man er."}, {"text_idx": "#000089", "text": "Solow, var ikki no\u0301gv fr\u00e6gari, kvaldist i\u0301 or\u00f0inum og gloymdi si\u0301n part, so hansara 2 minuttir blivu heldur stuttir. Ri\u0301mini vo\u0301ru tvungin ofta vi\u00f0 at umskipa setningnarnar, so teir kennast heilt konstruera\u00f0ir. Eitt sindur sum ein 12 a\u0301ra gomul genta, sum ju\u0301st byrjar at yrkja."}, {"text_idx": "#000090", "text": "To\u0301 so, Solow var naka\u00f0 v\u00e6l fr\u00e6gari enn Ba\u0301r\u00f0ur, i\u00f0 annars f\u00f8rir i\u0301 atkv\u00f8\u00f0ugrei\u00f0lsuni beint nu\u0301. Vo\u0301nandi fara mi\u0301nir skilago\u0301\u00f0u lesarar at atkv\u00f8\u00f0a, solei\u00f0is at vit sum land ikki siga, at hatta sum Ba\u0301r\u00f0ur gj\u00f8rdi var betri enn naka\u00f0 anna\u00f0 i\u0301 ver\u00f0ini."}, {"text_idx": "#000091", "text": "Eg tosa\u00f0i vi\u00f0 ein, i\u00f0 royndi at siga m\u00e6r, at ta\u00f0 var mi\u0301n smakur, og at eg ikki kundi siga, at Ba\u0301r\u00f0ur var va\u0301naligur, ti\u0301 onkur helt ta\u00f0 vera stuttligt. Ta\u00f0 er so eisini sjo\u0301n fyri s\u00f8gn, Ba\u0301r\u00f0ur er frammanfyri Solow i\u0301 atkv\u00f8\u00f0ugrei\u00f0sluni. Fari\u00f0 inn og broyti ta\u00f0 her."}, {"text_idx": "#000093", "text": "Eksekveringin var o\u0301metaliga ring, heilt gali\u00f0, sum eg havi sagt omanfyri, b\u00e6\u00f0i i\u0301 framf\u00f8rslu og i\u0301 tilfari."}, {"text_idx": "#000094", "text": "Har eru tveir m\u00f8guligar ors\u00f8kir til at halda ta\u00f0 vera stuttligt. Eitt er at man bara hatar b\u00f8ssar, og ti\u0301 heldur ta\u00f0 vera stuttligt, at onkur bru\u0301kar b\u00f8ssi sum naka\u00f0 fornermandi. Hin ors\u00f8kin er um tu\u0301 ert ska\u0301psb\u00f8ssi, og okkurt kitlar i\u0301 t\u00e6r, ta\u0301 onkur kallar ein annan b\u00f8ssi."}, {"text_idx": "#000095", "text": "Nu\u0301 onkur \u00f8sir seg, um at eg eri for bers\u00f8gin her, so hava hesir ba\u0301\u00f0ir stilla seg upp til Illtonkt, og mugu tola sama to\u0301na aftur."}, {"text_idx": "#000096", "text": "Nei, tu\u0301 eg umm\u00e6li ikki longur..."}, {"text_idx": "#000097", "text": "12. juni i\u0301 a\u0301r valdi eg at gevast sum umm\u00e6lari eftir 28 a\u0301r. Hugurin var ikki til ta\u00f0 longur. Men eftir eina konsertuppliving, sum hana eg fekk i\u0301 kv\u00f8ld, var hugurin aftur har \u2013 i\u0301 \u00f8llum f\u00f8rum eina l\u00f8tu."}, {"text_idx": "#000098", "text": "Men nei, stu\u0301ri\u00f0 ikki, slappi\u00f0 bara av \u2013 eg byrji ikki at umm\u00e6la aftur nu\u0301."}, {"text_idx": "#000099", "text": "Men kanska eg bara huglei\u00f0i eitt sindur her i\u0301 kv\u00f8ld, her um a\u0301rskifti\u00f0, hetta er ju\u0301 ti\u0301\u00f0in har man huglei\u00f0ur um ta\u00f0 bra\u0301tt farna og ta\u00f0, i\u00f0 stendur fyri durum."}, {"text_idx": "#000100", "text": "Eg veit ikki, hvussu ofta eg havi veri\u00f0 a\u0301 konsert vi\u00f0 H\u00f8gna Lisberg, ta\u00f0 er heilt o\u0301luksa\u0301liga ofta, men enn kla\u0301rar leirvi\u0301kingurin at bergtaka. Ta\u00f0 gerst ikki verri av, at hann seinastu a\u0301rini hevur funni\u00f0 ju\u0301st r\u00f8ttu manningina at flyta si\u0301n to\u0301nleik fram."}, {"text_idx": "#000102", "text": "L\u00f8gini Bow Down og I See God Through You hava b\u00e6\u00f0i\u00f0 veri\u00f0 bru\u0301kt i\u0301 sjo\u0301nvarpsr\u00f8\u00f0um og teldusp\u00f8lum, og Bow Down, man vera eitt ta\u00f0 mest u\u0301tbreidda f\u00f8royska lagi\u00f0 nakranti\u0301\u00f0, eftir at ta\u00f0 var vi\u00f0 i\u0301 sp\u00e6linum NBA 2K11."}, {"text_idx": "#000103", "text": "Eg minnist afturi i\u0301 2003, eg var vertur i\u0301 \u201c15 teimum bestu\u201d i\u0301 u\u0301tvarpinum. Trummusla\u0301arin i\u0301 Clickhaze setti seg i\u0301 samband vi\u00f0 meg, hann hev\u00f0i gj\u00f8rt eina fl\u00f8gu, og vildi gjarna hava eitt lag a\u0301 15 t\u00e6r bestu. Eg ba\u00f0 hann koma framvi\u00f0 vi\u00f0 eini fl\u00f8gu, so skuldi eg lurta, um okkurt lag ho\u0301ska\u00f0i seg til hetta. Ta\u0301 hann kom inn a\u0301 go\u0301lvi\u00f0, spurdi hann, um lagi\u00f0 fo\u0301r at koma sum eykalag komandi leygarkv\u00f8ld? Eg royndi at forkla\u0301ra, at eg li\u0301ka ma\u0301tti tjekka go\u0301\u00f0skuna, og um har var naka\u00f0, sum var no\u0301g gott. Hann virka\u00f0i heilt ovfarin, at eg yvirh\u00f8vur iva\u00f0ist i\u0301 go\u0301\u00f0skuni."}, {"text_idx": "#000104", "text": "Well, ta\u0301 eg hoyrdi fl\u00f8guna, hoyrdi eg beinanvegin, at hetta var ein sangskrivari vi\u00f0 heilt serligum evnum, framlei\u00f0sla og ljo\u0301\u00f0bland vo\u0301ru eitt sindur so sum so, men ga\u0301vurnar kundu ikki fornoktast."}, {"text_idx": "#000106", "text": "I\u0301 v\u00e6tu, NASA og biografum"}, {"text_idx": "#000107", "text": "Vi\u00f0 hesum var mi\u0301n a\u0301hugi vaktur \u2013 og si\u0301\u00f0an ta\u0301, havi eg veri\u00f0 a\u0301 einum o\u0301tali av konsertum hja\u0301 H\u00f8gna Lisberg. Umframt at eg i\u0301 fleiri umf\u00f8rum hava gj\u00f8rt samr\u00f8\u00f0ur vi\u00f0 hann. Eg kundi nevnt eina fra\u0301li\u0301ka go\u0301\u00f0ve\u00f0urskonsert a\u0301 G!, eina seina kv\u00f8ld konsert a\u0301 G! 2009, vi\u00f0 eini a\u00f0rari trio og eina framu\u0301r biografkonsert i\u0301 Keypmannahavn, eina konsert a\u0301 Meiari\u0301num i\u0301 Havn, eina konsert a\u0301 einum dy\u0301ggjva\u0301tum Roskilde Festivali og ikki minst eina fantastiska framf\u00f8rslu a\u0301 Atlantic Music Event i\u0301 NASA i\u0301 Reykjavi\u0301k. Allar hesar framf\u00f8rslur vo\u0301ru sera go\u0301\u00f0ar, eins og no\u0301gvar a\u00f0rar konsertir, i\u00f0 eg havi uppliva\u00f0 vi\u00f0 H\u00f8gna."}, {"text_idx": "#000108", "text": "Men eg minnist eisini eina konsert i\u0301 Gimle i\u0301 Roskilde, og eina a\u00f0ra a\u0301 G! Festivalinum, ba\u0301\u00f0ar i\u0301 2005. Hetta var um ta\u00f0 mundi\u00f0, at onnur u\u0301tga\u0301van Morning Dew kom u\u0301t. Bo\u0301lkurin hev\u00f0i sera torf\u00f8rt vi\u00f0 at flyta l\u00f8gini u\u0301t a\u0301 konsertpallin i\u0301 n\u00f8ktandi go\u0301\u00f0sku. Eg minnist, at Jonhard Hammer, i\u00f0 eg arbeiddi saman vi\u00f0 ta\u0301, helt meg vera farnan ov langt, ta\u0301 eg gav umm\u00e6linum av konsertini hja\u0301 H\u00f8gna a\u0301 G! 2005 yvirskriftina \u201cH\u00f8gni Lisberg skuffa\u00f0i aftur\u201d. Kanska hev\u00f0i Jonhard grein i\u0301 si\u0301num ma\u0301li. Men samstundis so vi\u0301sir upplivingin i\u0301 kv\u00f8ld av onkrum av somu l\u00f8gum, hesafer\u00f0 vi\u00f0 r\u00e6tta bo\u0301lkinum, hvussu r\u00e6tt eg hev\u00f0i. H\u00f8gni livdi ikki upp til potentiali\u00f0 ta\u0301, men sum ta\u00f0 kennist gott at sta\u00f0festa, at ta\u00f0 ger hann nu\u0301."}, {"text_idx": "#000109", "text": "H\u00f8gni, Knu\u0301t og Jan Ru\u0301ni"}, {"text_idx": "#000110", "text": "Ja, sum mi\u0301n go\u0301\u00f0i vinur, to\u0301nleikan\u00f8rdur og porkerningur Eiler S\u00f8rensen seg\u00f0i i\u0301 kv\u00f8ld: \u201cH\u00f8gni er no\u0301gv betri live enn a\u0301 fl\u00f8gu\u201d"}, {"text_idx": "#000111", "text": "Ta\u00f0 sigur no\u0301gv, ti\u0301 fl\u00f8gurnar eru meistaraligar, men eg haldi at Eiler hevur r\u00e6tt. Henda trioin: H\u00f8gni Lisberg vi\u00f0 r\u00f8dd og a\u0301 kassagittar, i\u00f0 eisini virkar sum a\u0301sla\u0301ttursljo\u0301\u00f0f\u00f8ri, Knu\u0301t Ha\u0301berg Eysturstein a\u0301 tangentum og t\u00f8kni av ymiskum slag og r\u00f8dd og so Jan Ru\u0301ni Poulsen a\u0301 trummum og a\u0301sla\u0301ttri \u2013 er o\u0301metaliga go\u0301\u00f0. Teir hava allir framu\u0301rskarandi go\u0301\u00f0an smak, og sp\u00e6la v\u00e6l, umframt, at teir kennast og rigga saman."}, {"text_idx": "#000112", "text": "Fyrstu fer\u00f0 eg hoyrdi teir sp\u00e6la saman vi\u00f0 ju\u0301st hesum setuppinum var a\u0301 G! fyri n\u00f8krum a\u0301rum si\u0301\u00f0an, haldi eg. Eg hugsa\u00f0i, at hetta var ta\u00f0. Endiliga hev\u00f0i H\u00f8gni sett r\u00f8ttu manningina saman. I\u0301 Jan Ru\u0301na hevur hann funni\u00f0 ein trummara, i\u00f0 kann geva to\u0301nleikinum tann dynamikk og ta\u00f0 li\u0301v, i\u00f0 hann skal hava, og i\u0301 Knu\u0301ti hevur hann funni\u00f0 gandakallin, i\u00f0 skapar so sto\u0301ran part av ljo\u0301\u00f0myndini, ikki bert vi\u00f0 tangentum og elektroniskum snildum, men eisni vi\u00f0 eini r\u00f8dd, i\u00f0 gevur l\u00f8gunum r\u00e6tta litin."}, {"text_idx": "#000113", "text": "Knu\u0301t er eins og H\u00f8gni royndur sum frontfigurur, hansara r\u00f8dd er go\u0301\u00f0 og ljo\u0301\u00f0ar sum eina forsangari, ikki sum ein ko\u0301rsangari, og ta\u0301 H\u00f8gni sja\u0301lvur ofta syngur ko\u0301rr\u00e6ddirnar a\u0301 fl\u00f8gunum og t\u00e6r ofta virka meira sum dialogur enn sum ko\u0301r, er ta\u00f0 fantastiskt at ko\u0301rr\u00e6ddirnar eisini a\u0301 konsert ver\u00f0a sungnar av eini r\u00f8dd vi\u00f0 forsangara karakteri."}, {"text_idx": "#000114", "text": "Ta\u00f0 er torf\u00f8rt ikki at draga paralellir til 200, ta\u0301 man hoyrir trionina Hogni. Her er eisini rokkur, v\u00e6l sp\u00e6ldur to\u0301nleikur, politiskir tekstir, uppro\u0301p til kollvelting og ennta\u0301 ey\u00f0kendu ro\u0301piko\u0301rini, i\u00f0 200 hevur gj\u00f8rt til si\u0301tt v\u00f8rumerki."}, {"text_idx": "#000115", "text": "Men hetta er ikki 200, og fyri tey eldru, so er hetta heldur ikki Musketerarnir. Hetta er kanska heldur 300. Ska\u0301lkabrosi\u00f0 hja\u0301 200 s\u00e6\u00f0st og hoyrist ikki her. Hetta er ramasti a\u0301lvari. To\u0301nleikurin er eisini munandi meira fj\u00f8lbroyttur og ljo\u0301\u00f0myndirnar ikki li\u0301ka einfaldar, her eru fleiri tempo og fleiri l\u00f8g av to\u0301nleiki. Alt sum sp\u00e6lt ver\u00f0ur tykist v\u00e6l umhugsa\u00f0, og allir partar av ljo\u0301\u00f0myndini komponera\u00f0ir til at geva l\u00f8gunum r\u00e6tta to\u0301nan og r\u00e6tta litin."}, {"text_idx": "#000116", "text": "H\u00f8gni hevur so r\u00e6\u00f0uliga no\u0301gv l\u00f8g at velja i\u0301millum, ti\u0301 er torf\u00f8rt at seta saman ein lista vi\u00f0 16 l\u00f8gum, og velja hv\u00f8rjar darlingar man skal killa, og fyri ein gamlan fjeppara sum meg, koma alti\u0301\u00f0 at mangla n\u00f8kur l\u00f8g. Men samstundis haldi eg, at skra\u0301in var go\u0301\u00f0, og sett saman a\u0301 r\u00e6ttan ha\u0301tt, so stemningur bleiv bygdur up."}, {"text_idx": "#000117", "text": "At byrja vi\u00f0 Killer in Me av Call For a Revolution var djarvt, men rigga\u00f0i v\u00e6l, intensiteturin var beinanvegin i\u0301 topp, og ikki minst samsp\u00e6li\u00f0 millum r\u00f8ddina hja\u0301 Knu\u0301ti og ti\u0301 hja\u0301 H\u00f8gna var\u00f0 servara fra\u0301 fyrstu l\u00f8tu. Lagi\u00f0 er sera intenst, ho\u0301ast ta\u00f0 ikki telist millum tey villastu hja\u0301 H\u00f8gna."}, {"text_idx": "#000118", "text": "Ta\u00f0 vo\u0301ru serlig l\u00f8g av Call For a Revolution, i\u00f0 fingu pla\u0301ss fyrstu l\u00f8tuna, ti\u0301 eftir Killer in Me kom fra\u0301li\u0301ka lagi\u00f0 Back Against the Wall, um chilenska protestsangaran Victor Jara, i\u00f0 bleiv pi\u0301ndur og dripin av herinum. Vit sungu vi\u00f0 hesa l\u00f8tuna \u201cThere must be some kind a way out of here\u201d. Si\u0301\u00f0an kom tittullagi\u00f0 a\u0301 fl\u00f8guni, protestsangurin, i\u00f0 a\u0301tti at veri\u00f0 slagsangur hja\u0301 Anti Wallstreetr\u00f8rsluni, i\u00f0 saman vi\u00f0 okkum kundu ro\u0301pt: \u201cRaise Your voices and take what\u2019s yours all you anonymous.\u201d"}, {"text_idx": "#000119", "text": "Fjo\u0301r\u00f0a lagi\u00f0 leg\u00f0i kollveltingina til viks eina l\u00f8tu, vakra lagi\u00f0 I See God Through You, her sto\u0301\u00f0 H\u00f8gni a\u0301 pallinum vi\u00f0 einum sera inniligum og v\u00f8krum u\u0301trykki\u00f0, og sang um at missa tru\u0301nna, bert H\u00f8gni vi\u00f0 kassagittari og Knu\u0301t a\u0301 tangentunum. Hetta er ein v\u00f8kur k\u00e6rleiksballada, um at ho\u0301ast tru\u0301gvin a\u0301 himmalin og einglar er mist, so skilir hann, at gu\u00f0 finnist i\u0301 k\u00e6rleikanum millum fo\u0301lk."}, {"text_idx": "#000120", "text": "Call For a Revolution er ho\u0301ast yvir 4 a\u0301r a\u0301 baki\u00f0 ny\u0301ggjasta u\u0301tga\u0301van hja\u0301 H\u00f8gna, og hon a\u0301tti ikki f\u00e6rri ein 7 av teimum 16 l\u00f8gunum, i\u00f0 H\u00f8gni framf\u00f8rdi."}, {"text_idx": "#000122", "text": "Einasta f\u00f8royska lagi\u00f0 a\u0301 skra\u0301nni\u00f0 var Fo\u0301lki\u00f0 i\u0301 Sprekkunum av EP, og var hetta vi\u00f0 til at byggja stemningin upp til ein meira li\u0301vligan og larmandi part av konsertini. Hetta byrja\u00f0i vi\u00f0 lagnum How High av Hare\u0301 Hare\u0301, eitt lag, i\u00f0 vaks og gj\u00f8rdist eitt slag av jam, i\u00f0 var so vilt, at eina dama, i\u00f0 sat t\u00e6tt vi\u00f0 okkum okkum, datt av sto\u0301linum, so no\u0301gv hon klappa\u00f0i."}, {"text_idx": "#000124", "text": "Ta\u00f0 er l\u00f8gi\u00f0 at hugsa s\u00e6r, at fyri 10-13 a\u0301rum si\u0301\u00f0an var no\u0301gv st\u00f8rsta hitti\u00f0 hja\u0301 H\u00f8gna, ta\u00f0 kontrikenda Just Dig, men i\u0301 dag sleppur lagi\u00f0 ikki eingongd upp i\u0301 part. Heldur ikki naka\u00f0 lag av fyrstu u\u0301tga\u0301vuni sleppur vi\u00f0, og sja\u0301lvt meistaraverki\u00f0 Con Man f\u00e6r einans 2 l\u00f8g vi\u00f0 a\u0301 skra\u0301nna. Anna\u00f0 av hesum l\u00f8gum Sea of Mercy slapp at liggja sum ein buffari millum li\u0301vligu funkuttu l\u00f8gini av Hare\u0301 Hare\u0301 og endalagi\u00f0, sto\u0301ra hitti\u00f0, i\u00f0 eisini er av Hare\u0301 Hare\u0301: Bow Down (To no Man). Her var ikki ney\u00f0ugt hja\u0301 H\u00f8gna og bo\u0301lkinum at bukka, ti\u0301 teir blivu klappa\u00f0ir skjo\u0301tt og v\u00e6l inn aftur, at sp\u00e6la vakra sveimandi tittullagi\u00f0 av Morning Dew."}, {"text_idx": "#000125", "text": "Hetta var ein fantastisk konsert, vi\u00f0 einum fantastiskum solisti, i\u00f0 hevur funni\u00f0 ju\u0301st tann r\u00e6tta bo\u0301lkin at sp\u00e6la vi\u00f0 s\u00e6r. Hetta er synergi, ta\u0301 hon er best, saman eru teir so r\u00e6\u00f0uliga no\u0301gv meira enn summurin av einstaklingunum."}, {"text_idx": "#000127", "text": "Eg var aftur i\u0301 Brunsj og umm\u00e6ldi fl\u00f8gu, hesafer\u00f0 var ta\u00f0 Huldasound hja\u0301 Huldu. Hon fekk 4 av 6 stj\u00f8rnum."}, {"text_idx": "#000128", "text": "Hetta er elektroniskur poppur og i\u0301 st\u00f8\u00f0um ordiliga gott, her kann man t.d. nevna u\u0301tvarpshitti\u00f0 Every Drop, Kate og kanska eisini Stay away. Men her eru onnur l\u00f8g, i\u00f0 ikki eru li\u0301ka v\u00e6leydna\u00f0i."}, {"text_idx": "#000129", "text": "Sum flestu debutfl\u00f8gur, so peikar fl\u00f8gan i\u0301 no\u0301gvar ymiskar \u00e6ttir, her er no\u0301gv, sum er sera myrkt, men eisini partar sum eru reindyrka\u00f0ur poppur. Hetta kann vera sjarmerandi, og i\u0301 hesum f\u00f8rinum er ta\u00f0 ok, Jens L. Thomsen hevur framleitt og ta\u00f0 hoyrist aftur."}, {"text_idx": "#000130", "text": "Jo\u0301lakalendarin 12. desember \u2013 Dagsins ga\u0301va til ti\u0301n"}, {"text_idx": "#000131", "text": "Ta\u00f0 var ein heilt serlig uppliving, ta\u0301 eg og eini 100 onnur vo\u0301ru savna\u00f0i i\u0301 Reinsari\u0301num til fyrstu av trimum jo\u0301lakonsertum hja\u0301 serstakliga v\u00e6l sp\u00e6landi bo\u0301lkinum Bj\u00f8llubandin. I\u0301 kv\u00f8ld vo\u0301ru gestirnir Gu\u00f0ri\u00f0 Hansdo\u0301ttir, Hallur Joensen og H\u00f8gni Lisberg, men sum ein eyka kalendaraga\u0301va fingu vit eisini Jessicu, do\u0301ttir Hall vi\u00f0 eini vakrari u\u0301tga\u0301vu av \u201cOh Holy Night\u201d."}, {"text_idx": "#000133", "text": "Men einki av hesum er dagsins ga\u0301va i\u0301 dag, i\u0301sta\u00f0in er ta\u00f0 eitt anna\u00f0 absolutt h\u00e6ddarpunkt: deiliga l\u00f8tan, ta\u0301 Gu\u00f0ri\u00f0 Hansdo\u0301ttir bjo\u0301\u00f0a\u00f0i Halli Joensen a\u0301 pallin, og tey saman sungu \u201cBlue Christmas\u201d, eg pilka\u00f0i telefonina u\u0301r lummanum og filma\u00f0i l\u00f8tuna, her er hon:"}, {"text_idx": "#000134", "text": "Nu\u0301 i\u0301 jo\u0301lama\u0301na\u00f0inum, er ein jo\u0301lakalendari er a\u0301 hv\u00f8rjum horni. M\u00e6r so li\u0301kt, so vil eg ikki skilja meg burturu\u0301r, so sja\u0301lvandi er eisini ein jo\u0301lakalendari her a\u0301 Nudlum."}, {"text_idx": "#000135", "text": "Hv\u00f8nn dag fram til jo\u0301la deili eg okkurt gott vi\u00f0 tykkum. Ta\u00f0 kann vera ein go\u0301\u00f0ur sangur, ein go\u0301\u00f0 mynd, ein yrking, eitt vi\u00f0m\u00e6li, ein leinkja, eitt filmklipp, ein s\u00f8ga, ein ga\u0301ta ella okkurt heilt anna\u00f0."}, {"text_idx": "#000136", "text": "Seinastu 19 a\u0301rini ella so, havi eg havt pakkakalendarar til synir mi\u0301nar, li\u0301ltar ga\u0301vur, summar jo\u0301laligar, a\u00f0rar ikki so jo\u0301laligar. Solei\u00f0is ver\u00f0ur eisini her a\u0301 Nudlum."}, {"text_idx": "#000137", "text": "Vo\u0301nandi ti\u0301ma tit at vitja aftur, um ikki hv\u00f8nn dag, so n\u00e6stan hv\u00f8nn dag, eg kann ennta\u0301 lova, at summi klipp ella sangir vera somiki\u00f0 go\u0301\u00f0, at tit saktans kunnu vitja fleiri fer\u00f0ir hv\u00f8nn dag."}, {"text_idx": "#000140", "text": "Ma\u0301nadagin var eg aftur gestur i\u0301 Brunsj fyri at umm\u00e6la fl\u00f8guna \u201cCall For a Revolution\u201d hja\u0301 H\u00f8gna Lisberg. Hetta er 6 fl\u00f8gan hja\u0301 H\u00f8gna, og alla ti\u0301\u00f0ina hava vit uppliva eina bu\u0301nan, og ta\u00f0 gera vit aftur her."}, {"text_idx": "#000142", "text": "Nu\u0301 havi eg veri\u00f0 so heppin, at hoyrt H\u00f8gna sp\u00e6la tv\u00e6r konsertir seinastu vikurnar, fyrst i\u0301 Reinsari\u0301num vi\u00f0 fullum bo\u0301lki, konsertin var heilt framu\u0301rskarandi go\u0301\u00f0. Hetta var fyrstu fer\u00f0, at eg hoyrdi flestu l\u00f8gini, so eg fekk eitt fyrsta inntrykk, sum var live."}, {"text_idx": "#000143", "text": "So hoyrdi eg hann aftur a\u0301 Hoyma nu\u0301 leygarkv\u00f8ldi\u00f0, har u\u0301trykki\u00f0 var barbera\u00f0 ni\u00f0ur til H\u00f8gna a\u0301 sang og gittar og Benjamin Petersen a\u0301 gittar og ko\u0301r. Nu\u0301 hev\u00f0i eg lurta eftir u\u0301tga\u0301vuni i\u0301 yvir eina viku, so nu\u0301 kendi eg l\u00f8gini no\u0301gv betur. Men hetta at uppliva to\u0301nleikin so naknan ger, at man f\u00e6r eitt heilt anna\u00f0 inntrykk av l\u00f8gunum, og man s\u00e6r betur, hvussu v\u00e6l tey halda sum l\u00f8g."}, {"text_idx": "#000144", "text": "Seinastu tv\u00e6r u\u0301tlendsku fl\u00f8gurnar hja\u0301 H\u00f8gna hava veri\u00f0 heilt fantastiskar, men eisini r\u00e6\u00f0uliga framleiddar, har H\u00f8gni og James Thomas hava sp\u00e6lt flestu ljo\u0301\u00f0f\u00f8ri sja\u0301lvir. Hesafer\u00f0 er ta\u00f0 \u00f8\u00f0rvi\u0301si, nokk fyri fyrstu fer\u00f0 nakranti\u0301\u00f0 hevur H\u00f8gni fingi\u00f0 ein bo\u0301lk, sum livur upp til potentiali\u00f0 hja\u0301 H\u00f8gna, eg haldi serliga at konsertin i\u0301 Reinsari\u0301num vi\u0301sti ta\u00f0."}, {"text_idx": "#000145", "text": "H\u00f8gni sp\u00e6ldi a\u0301 G! i\u0301 sambandi vi\u00f0 Con Man u\u0301tga\u0301vuna, eg haldi, at ta\u00f0 var i\u0301 fj\u00f8r. Ta\u0301 hev\u00f0i hann Jan Ru\u0301na Poulsen og Knu\u0301t Ha\u0301berg Eysturstein vi\u00f0 s\u00e6r, ta\u00f0 var eisini ein framu\u0301r framf\u00f8rsla. Nu\u0301 hevur hann so bygt vi\u0301\u00f0ari a\u0301 tann bo\u0301lkin, har Benjamin Petersen og Mikael Blak eru komnir vi\u00f0."}, {"text_idx": "#000146", "text": "Hetta er ein heilt framu\u0301rskarandi manning, og H\u00f8gni hevur so valt at arrangera l\u00f8gini saman vi\u00f0 teimum (to\u0301 ikki Benjamin), at jamma seg til u\u0301rsliti\u00f0, og ta\u00f0 riggar v\u00e6l, og gevur l\u00f8gunum naka\u00f0 eyka, i\u0301 mun til seinastu u\u0301tga\u0301vurnar, har to\u0301nleikurin er bryggja\u00f0ur saman vi\u00f0 James Thomas i\u0301 uppt\u00f8kuh\u00f8lunum."}, {"text_idx": "#000147", "text": "Eg haldi, at to\u0301nleikurin er nokkso tvi\u0301by\u0301ttur a\u0301 hesari u\u0301tga\u0301vuni, og ta\u00f0 er hann sum so hja\u0301 H\u00f8gna a\u0301 seinastu no\u0301gvu u\u0301tga\u0301vunum, vit hava balladurnar, i\u00f0 eru vakrar og inniligar, og so hava vit eitt slag av moderna\u00f0um og r\u00e6\u00f0uliga funky soul rokki uppa\u0301 tann feita ma\u0301tan."}, {"text_idx": "#000148", "text": "Ta\u00f0 hoyrist v\u00e6l a\u0301 to\u0301nleikinum hja\u0301 H\u00f8gna, at hann er trummuleikari, hetta er ordiliga ru\u0301tmiskur to\u0301nleikur, beati\u00f0 hevur no\u0301gv at siga."}, {"text_idx": "#000149", "text": "Tekstheimurin er heilt o\u0301luksa\u0301liga politiskur, men ta\u00f0 hevur hann veri\u00f0 a\u0301 no\u0301gvum av hansara seinastu u\u0301tga\u0301vum, men kanska serliga tittulin \u201cCall for a Revolution\u201d penslar ta\u00f0 u\u0301t hesafe\u00f0."}, {"text_idx": "#000150", "text": "Lagi\u00f0 er sera funky og livandi. Ta\u00f0 er fyrsta lag a\u0301 fl\u00f8guni og hevur eina a\u0301hugaverda byrjan har lagi\u00f0 akkura\u0301t sum ver\u00f0ur vundi\u00f0 i\u0301 gongd og finnur fo\u0301tafesti\u00f0, i\u00f0 er r\u00e6\u00f0uliga feel good, n\u00e6stan Gorillaz kent. Men teksturin er ultra politiskur, ein regulerur kampsangur, ordiliga 60 a\u0301ra kent, men i\u0301 sera moderna\u00f0um hami. Hetta a\u0301tti at ver\u00f0i\u00f0 slagsangur hja\u0301 anti Wall Street r\u00f8rsluni."}, {"text_idx": "#000151", "text": "Hann tosar um The Tower i\u0301 fleiri sangum m.a. ti\u0301 fyrsta og n\u00e6sta, i\u00f0 er tey i\u0301 tornunum, i\u00f0 bestemma, eg kann bara i\u0301mynda m\u00e6r, at hann tosar um ha\u0301hu\u0301s, har kapitalistarnir sita og bestemma yvir okkum. Hann nevnir t.d. eisini Anonymous, felagsskapin av teldusny\u0301kum, i\u00f0 berjast fyri opinleika og mo\u0301ti o\u0301r\u00e6ttvi\u0301si. Hann sigur:"}, {"text_idx": "#000152", "text": "\u201cRaise Your voices and take what\u2019s yours all you anonymous.\u201d\nSja\u0301lvandi kann ta\u00f0 vera \u00f8ll okkum andlitsleysu, i\u00f0 eru finnir i\u0301 leikinum hja\u0301 kapitialistunum, men eg haldi ikki, at tvi\u0301ty\u0301dningurin er o\u0301tilvita\u00f0ur."}, {"text_idx": "#000154", "text": "So var aftur umm\u00e6li a\u0301 skra\u0301nni, ho\u0301ast Brunsj ikki fer at hava umm\u00e6li hv\u00f8rja viku i\u0301 vetrarskra\u0301nni i\u0301 a\u0301r, so vera to\u0301 umm\u00e6li av og a\u0301, og i\u0301 dag var so ta\u00f0 fyrsta i\u0301 hesum umfari."}, {"text_idx": "#000155", "text": "Ny\u0301ggja fl\u00f8gan hja\u0301 Ginman/Eiv\u00f8r var a\u0301 skra\u0301nni. Henda framu\u0301r go\u0301\u00f0a u\u0301tga\u0301va fekk bestu sko\u00f0sma\u0301l fra\u0301 m\u00e6r, og enda\u00f0i vi\u00f0 at fa\u0301a 6 av 6 stj\u00f8rnum."}, {"text_idx": "#000156", "text": "Ta\u00f0 var heldur ikki uttan ors\u00f8k, ti\u0301 tey kl\u00e6\u00f0a hv\u00f8r \u00f8\u00f0rum, ikki bara h\u00f8vu\u00f0sleikararnir lag og or\u00f0smi\u00f0urin, basssnillingurin Lennart Ginman og f\u00f8royska songkvinnan vi\u00f0 ti\u0301 sto\u0301ru r\u00f8ddini Eiv\u00f8r Pa\u0301lsdo\u0301ttir, men allur bo\u0301lkurin kl\u00e6\u00f0ir hv\u00f8r \u00f8\u00f0rum."}, {"text_idx": "#000157", "text": "Ginman/Eiv\u00f8r er eitt vakurt klu\u0301tateppi, sett saman av stakleikarum, i\u00f0 hv\u00f8r i\u0301 si\u0301num lag er sera vakur, men settir saman er heildin uppaftur vakrari."}, {"text_idx": "#000159", "text": "Savnsfl\u00f8gan 12 go\u0301\u00f0ir hja\u0301 Martin Joensen var\u00f0 umm\u00e6ld i\u0301 seinasta Brunsj umm\u00e6linum a\u0301\u00f0renn summarste\u00f0gin. Eg gloymdi at leggja ta\u00f0 u\u0301t ta\u0301, men fyri at fa\u0301a ta\u00f0 i\u0301 savni\u00f0 kemur ta\u00f0 u\u0301t nu\u0301."}, {"text_idx": "#000160", "text": "Fl\u00f8gan er eitt savn av sangum, i\u00f0 ein av okkara st\u00f8rstu lagsmi\u00f0um hevur gj\u00f8rt gj\u00f8gnum a\u0301rini."}, {"text_idx": "#000161", "text": "Martin er i\u0301 f\u00f8roysku kongaligu familjuni innan sangskriving, men kundi i\u0301 fleiri f\u00f8rum noti\u00f0 gott av betri produ\u0301sara a\u0301 si\u0301num u\u0301tga\u0301vum. Her eru l\u00f8gini, i\u00f0 sonur hansara Sakaris hevur framleitt tey bestu, og st\u00f8rri samstarv millum fe\u00f0garnar er ynskiligt, er eitt av no\u0301gvum poengum, i\u00f0 eg komi vi\u00f0 i\u0301 sendingini, sum i\u0301 \u00f8llum f\u00f8rum fyribils bleiv mi\u0301tt si\u0301\u00f0sta umm\u00e6li i\u0301 Brunsj."}]